Minne ist so wunderlich
Minne ist so wunderlich·
si kert sich·
an tumbe an wise·
alte iunge twingent si·
son ist ir zerich nieman·
noch zarn wan·
si slihet lise·
swem si wil dem ist si bi·
si lie mich ir helfe nie beuinden
vnd twinget mich sere gegen ir·
vnd si nicht gegen mir·
minne dir
mag ich wol flůchen tiefe
vs mines herzen gir

Minne suͤne dich mit mir·
ker zů zir·
ald ich wil strafen dich·
die wile ich leben mag·
vnd liebe noch ir mich·
ald vf dich·
so schrye ich wafen
mange nacht vnd mangen tag·
owen minne kum ir noch zeherzen·
mir zeheile son flůche ich dir nicht me·
in weis anders wies erge·
mir ist we·
von sendem smerzen·
minne noch min not verste·

JAn wisse ich es nicht ir·
das si mir·
ist so gar herte
ich wîsse es der minne gar·
wan si lat ir lib so fri·
vnd doch si
wol si gelerte·
das si min noch neme war·
owe sit si nicht enhat der minne·
wauon solte si dan růchen min·
minne wirde mir noch fin·
kere hin
vnd twinge ir sinne·
so wil ich din frúnt noch sin·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse